ΓΡΑΠΤΗ ΕΡΩΤΗΣΗ E-0964/99

υποβολή: Gianni Tamino (V) προς την Επιτροπή

(13 Απριλίου 1999)

Θέμα: Επέκταση του λιμένος της Ibiza, Βαλεαρίδες νήσοι

Από το τέλος της δεκαετίας του 1980, η ισπανική κυβέρνηση σχεδιάζει να επεκτείνει το λιμένα της Ibiza. Για το σκοπό αυτό έχει εκπονήσει και ένα "ειδικό σχέδιο χωροταξικής αναδιάταξης και επέκτασης του λιμένα της Ibiza" ("Plan Especial de Reforma y Ampliación del Puerto de Ibiza").

Το σχέδιο προβλέπει τη διευθέτηση, στο νότιο μέρος του κόλπου της Ibiza, ενός μεγάλου εμπορικού λιμένα με την ανάλογη υποδομή (κτήρια, νέους δρόμους κλπ.) καθώς και την κατασκευή ενός τεράστιου λιμενοβραχίονα μήκους άνω των 500 μέτρων. Το συνολικό κόστος εκτιμάται σε 72 εκατ. ευρώ.

Η απόφαση της ισπανικής κυβέρνησης να προχωρήσει στην υλοποίηση αυτού του σχεδίου ανάγκασε διάφορα πολιτικά κόμματα καθώς και ομάδες πολιτών για την προστασία του περιβάλλοντος να συστήσουν την "Coordinadora Contra La Ampliación del Puerto" (συντονιστική ομάδα κατά της επέκτασης του λιμένα), στην οποία οφείλεται, κατά μεγάλο μέρος, και η συρρίκνωση του σχεδίου. Η κατασκευή νέου λιμένα δεν θεωρείται πλέον απαραίτητη δεδομένου ότι οι υπάρχουσες αποβάθρες είναι αρκετές για τη διακίνηση των επιβατών και των αγαθών. Εντούτοις, υπάρχει ακόμα το σχέδιο κατασκευής λιμενοβραχίονα και ενός δρόμου πρόσβασης κατά μήκος της θάλασσας μήκους άνω του χιλιομέτρου, πράγμα που θα έχει εξαιρετικά αρνητικές επιπτώσεις τόσο στην αισθητική του χώρου όσο και στο περιβάλλον. Σύμφωνα με μελέτη που ανατέθηκε από την "Coordinatora" σε υψηλού επαγγελματικού επιπέδου μηχανικούς και μετεωρολόγους για αξιολόγηση των προβλημάτων του λιμένα καθώς και των προτεινομένων από την ισπανική κυβέρνηση λύσεων, υπάρχουν τεχνικά άρτιες εναλλακτικές λύσεις στα προβλήματα του λιμένα της Ibiza χωρίς να είναι απαραίτητη η προσφυγή σε ένα τόσο επιθετικό και πολυέξοδο σχέδιο όσο ο προτεινόμενος λιμενοβραχίονας (κόστους 15 εκατ. ευρώ).

Αν και δεν έχει πραγματοποιηθεί καμία σοβαρή τεχνική ανάλυση εναλλακτικών λύσεων συμφερότερων προς το περιβάλλον, οι ισπανικές αρχές επιμένουν στην πρότασή τους για κατασκευή του λιμενοβραχίονα από το Ταμείο Συνοχής για την χρηματοδότηση του οποίου έχουν υποβάλει αίτημα στην Επιτροπή.

1. Σκοπεύει η Επιτροπή να χρηματοδοτήσει το σχέδιο κατασκευής του λιμενοβραχίονα;

2. Σκοπεύει η Επιτροπή να εξετάσει τα εναλλακτικά σχέδια εκτός του προτεινόμενου από την ισπανική κυβέρνηση;

3. Εάν όχι, πώς σκοπεύει η Επιτροπή να αποφύγει τις επιπτώσεις επί του περιβάλλοντος και τις αρνητικές παρεμβάσεις στην αισθητική του χώρου;

Απάντηση της κας Wulf-Mathies εξ ονόματος της Επιτροπής

(5 Μαΐου 1999)

Η Επιτροπή είναι στη διαδικασία έγκρισης απόφασης για τη χορήγηση χρηματοδοτικής ενίσχυσης από το Ταμείο Συνοχής για έργο κατασκευής νέου λιμενοβραχίονα και οδικής πρόσβασης στο λιμάνι της Ibiza. Το έργο αυτό ανταποκρίνεται στους όρους επιλεξιμότητας τους σχετικούς με τα έργα υποδομής στις μεταφορές που καθορίζονται με τον κανονισμό για τη σύσταση του Ταμείου Συνοχής (ΕΚ) 1164/94 του Συμβουλίου της 16ης Μαΐου 1994(1).

Κατά την αξιολόγηση των αιτήσεων για χρηματοδοτική ενίσχυση, εξετάστηκαν οι εναλλακτικές εθνικές λύσεις που ερευνήθηκαν από τις αρχές του λιμένα. Η Επιτροπή είναι ικανοποιημένη από το έργο το οποίο αποτελεί την καλύτερη λύση για τα προβλήματα που αντιμετωπίζει ο λιμένας της Ibiza.

Η Επιτροπή θεωρεί ότι το εν λόγω έργο έχει υποβληθεί στη διαδικασία ελέγχου της περιβαλλοντικής επίπτωσης σύμφωνα με την οδηγία 85/337/ΕΟΚ του Συμβουλίου της 27ης Ιουνίου 1985, για την αξιολόγηση των επιπτώσεων ορισμένων δημόσιων και ιδιωτικών έργων στο περιβάλλον(2). Η δήλωση για τον περιβαλλοντικό αντίκτυπο του έργου δημοσιεύθηκε στην Επίσημη Ισπανική Εφημερίδα(3). Αυτή καθορίζει τα μέτρα που πρέπει να ληφθούν από τις σχετικές αρχές ώστε να αμβλυνθούν οι οποιεσδήποτε αρνητικές περιβαλλοντικές επιπτώσεις του έργου.

(1) ΕΕ L 130 της 25.5.1994.

(2) ΕΕ L 175 της 5.7.1985.

(3) B.O.E. αριθ. 233, 29.9.1994.